## Uredba o graničnim vrijednostima onečišćujućih tvari u zraku

### NN 133/2005 (9.11.2005.), Uredba o graničnim vrijednostima onečišćujućih tvari u zraku

# VLADA REPUBLIKE HRVATSKE

**2467**

Na temelju članka 30. stavaka 1. i 2. Zakona o
zaštiti zraka (»Narodne novine«, broj 178/2004), Vlada Republike Hrvatske je na
sjednici održanoj 3. studenoga 2005. godine donijela

## UREDBU

### O GRANIČNIM VRIJEDNOSTIMA ONEČIŠĆUJUĆIH TVARI U ZRAKU

Članak 1.

Ovom se Uredbom u svrhu vrednovanja značajnosti
razina onečišćujućih tvari u zraku propisuju:

– granične vrijednosti (GV);

– granice tolerancije, odnosno tolerantne
vrijednosti (TV);

– gornje granice procjenjivanja;

– donje granice procjenjivanja;

– rokovi za postupno smanjivanje granica
tolerancije;

– ciljne vrijednosti;

– osnovne sastavnice navedenih vrijednosti, te

– rokovi za postupno smanjivanje razina
onečišćujućih tvari u zraku.

Članak 2.

Propisane vrijednosti veličina iz članka 1. ove
Uredbe odnose se na sljedeće onečišćujuće tvari:

– sumporov dioksid (SO2);

– dušikove okside (NOx)
izražene kao dušikov dioksid (NO2);

– dim;

– ugljikov monoksid (CO);

– frakcije lebdećih čestica po veličini PM10 i
PM2,5;

– sadržaj olova (Pb), kadmija (Cd), arsena (As),
mangana (Mn), nikla (Ni), benzo(a)pirena
i sulfata (SO4- -) u PM10;

– ukupnu plinovitu živu (Hg);

– benzen;

– sumporovodik (H2S);

– merkaptane;

– amonijak (NH3);

– fenole;

– klorovodik (HCl);

– plinovite fluoride;

– ukupnu taložnu tvar (UTT);

– sadržaj olova, arsena, kadmija, nikla, žive i
talija u UTT.

Članak 3.

Ciljevi ove Uredbe jesu:

– utvrđivanje graničnih, tolerantnih i ciljnih
vrijednosti razina onečišćujućih tvari u zraku iz članka 2. ove Uredbe kako bi
se izbjegle, spriječile ili smanjile štetne posljedice po ljudsko zdravlje,
kakvoću življenja i okoliš u cjelini;

– ocjenjivanje razina onečišćenosti u zraku
primjenom metoda matematičkog modeliranja i/ili drugih metoda procjene u skladu
s općeprihvaćenom praksom;

– prikupljanje odgovarajućih podataka o razinama
onečišćujućih tvari u zraku te osiguravanje njihove dostupnosti javnosti;

– očuvanje visoke kakvoće zraka u okolišu te
njezino poboljšavanje kada je to potrebno, s obzirom na razine onečišćenosti
onečišćujućih tvari.

Članak 4.

U smislu ove Uredbe razumijeva se:

(1) razina onečišćenosti: koncentracija
onečišćujuće tvari u zraku ili njeno taloženje na površine u određenom vremenu;

(2) granična vrijednost (GV): granična razina onečišćenosti
ispod koje, na temelju znanstvenih spoznaja, ne postoji, ili je najmanji
mogući, rizik štetnih učinaka na ljudsko zdravlje i/ili okoliš u cjelini i
jednom kad je postignuta ne smije se prekoračiti;

(3) granica tolerancije: postotak granične vrijednosti
za koji ona može biti prekoračena pod za to propisanim uvjetima;

(4) tolerantna vrijednost (TV): granična
vrijednost uvećana za granicu tolerancije;

(5) ciljna vrijednost: koncentracija
onečišćujućih tvari u zraku, utvrđena s ciljem izbjegavanja, sprječavanja ili
smanjenja štetnih učinaka na ljudsko zdravlje i na okoliš kao cjelinu, koja se
mora postići gdje je god to moguće unutar zadanog razdoblja;

(6) ocjenjivanje: mjerodavna metoda koja se
koristi za mjerenje ili procjenjivanje (izračunavanje, predviđanje) razina
onečišćenosti;

(7) gornja granica procjenjivanja: propisana
razina onečišćenosti ispod koje se ocjenjivanje onečišćenosti može obavljati
kombinacijom mjerenja i metoda procjene na temelju standardiziranih
matematičkih modela i/ili drugih mjerodavnih metoda procjene;

(8) donja granica procjenjivanja: propisana
razina onečišćenosti ispod koje se ocjenjivanje onečišćenosti može obavljati
samo s pomoću metoda procjene na temelju standardiziranih matematičkih modela
i/ili drugih mjerodavnih metoda procjene;

(9) praćenje kakvoće zraka: sustavno mjerenje
i/ili procjenjivanje razine onečišćenosti prema prostornom i vremenskom
rasporedu;

(10) podatak kakvoće zraka: vrijednost svake
izmjerene, izračunate ili procijenjene veličine koja se koristi za određivanje
kakvoće zraka;

(11) područje: jedan od razgraničenih dijelova
teritorija Države, od ostalih takvih dijelova, koji predstavlja funkcionalnu
cjelinu s obzirom na praćenje, zaštitu i poboljšanje kakvoće zraka te uprav­ljanje kakvoćom zraka;

(12) naseljeno područje: područje s više od 250
000 stanovnika, ili naseljeno područje s manje od 250 000 stanovnika, u kojem
je gustoća stanovništva veća od prosječne u Republici Hrvatskoj, te je nužna
procjena i upravljanje kakvoćom zraka;

(13)  dušikovi oksidi: zbroj volumnih
udjela dušikovog oksida i dušikovog dioksida koji se zbrajaju kao milijarditi
dijelovi (10–9), a iskazuju se kao dušikov dioksid (NO2)
u mikrogramima po kubičnom metru;

(14) dim: masena
koncentracija lebdećih čestica ekvivalentna smanjenju refleksije filter papira zbog skupljanja crnih čestica te se mjeri
samo u naseljima gdje prevladavaju crne čestice (loženje drvom i ugljenom);

(15) PM10: frakcija lebdećih čestica koja
prolazi kroz ulaz sakupljača propisano normom HRN EN 12341 s 50%-tnom učinkovi­tošću
odstranjivanja čestica aerodinamičkog promjera 10 m;

(16) PM2,5: frakcija lebdećih čestica koja
prolazi kroz ulaz sa­kupljača propisana normom EN
14907 s 50%-tnom učinkovitošću odstranjivanja čestica
aerodinamičkog promjera 2,5 m;

(17) arsen, olovo, kadmij, mangan, nikal i benzo(a)piren: sadržaj elemenata i spojeva u PM10 frakciji
te u ukupnoj taložnoj tvari;

(18) policiklički
aromatski ugljikovodici (PAU): organski spojevi koji čine najmanje dva spojena
aromatska prstena sačinjena isključivo od ugljika i vodika;

(19) ukupna plinovita živa: označava pare
elementarne žive (Hg0) i reaktivnu živu, odnosno
vrste žive topive u vodi s dovoljno visokim tlakom para da mogu postojati u
plinovitom stanju;

(20) ukupna taložna tvar (UTT): ukupna masa
onečišćujućih tvari koja se prenosi iz zraka na površine (tlo, vegetacija,
voda, građevine i drugo) po površini kroz određeno razdoblje;

(21) prirodni događaji: erupcije vulkana,
seizmičke aktivnosti, geotermalne aktivnosti, požari na nepristupačnim područjima,
snaž­ni vjetrovi ili ponovno atmosfersko podizanje
ili prenošenje prirodnih čestica iz sušnih područja i sl.;

(22) postaje za trajno mjerenje: postaje na
kojima se provodi trajno praćenje kakvoće zraka u okviru državne i lokalne
mreže;

(23) sastavnica: jedna od veličina koje određuju
cjelovito značenje graničnih vrijednosti i tolerantnih vrijednosti (primjerice
razina, statistički parametar, vrijeme usrednjavanja,
razdoblje praćenja);

(24) statistički parametar: odabrana statistika
skupa ocijenjenih razina onečišćenosti;

(25) vrijeme usrednjavanja:
vremenski razmak propisanog trajanja, unutar kojeg srednja vrijednost po
vremenu predstavlja pojedinačnu vrijednost razine onečišćenosti;

(26) razdoblje praćenja: vremenski razmak
propisanog trajanja, iz kojeg pojedinačne vijednosti
razine onečišćenosti čine skup za određivanje statističkih parametara.

Članak 5.

(1) Vrednovanje značajnosti razina onečišćujućih
tvari iz članka 1. ove Uredbe, provodi se prema odredbama ove Uredbe te
hrvatskim normama i/ili metodama koje daju usporedive rezultate.

(2) Rezultati mjerenja i/ili procjenjivanja
smiju se uspoređivati s GV i TV samo ako su razine onečišćenosti ocijenjene
prema posebnom propisu.

Članak 6.

(1) GV i TV, gornje i donje granice procjenjivanja
propisane su u tablicama 1., 2., 3., 4. i 5. ove Uredbe.

(2) Za tvari za koje nisu propisane GV i TV u
ovoj Uredbi, u upravljanju kakvoćom zraka koriste se mjere nadzora emisija tih
tvari.

Članak 7.

(1) Praćenje kakvoće zraka obavlja se u postajama
iz državne mreže i lokalnih mreža za praćenje kakvoće zraka prema propisanom
programu mjerenja kakvoće zraka, načinu mjerenja, mjernim postupcima i
prikupljanju podataka, načinu obrade i prikaza rezultata te načinu dostave
podataka za potrebe informacijskog sustava kakvoće zraka i načinu redovitog
obavješćivanja javnosti prema Zakonu o zaštiti zraka.

(2) U državnoj i lokalnoj mreži za trajno
praćenje kakvoće zraka potrebno je osigurati mjerenje koncentracija PM2,5, po
mogućnosti na mjernim mjestima gdje se određuje koncentracija PM10.

Članak 8.

(1) GV i TV propisane ovom Uredbom jesu osnova:

– za ocjenu kakvoće zraka;

– za svrstavanje područja u kategorije prema
razinama onečišćenosti zraka;

– za upravljanje kakvoćom zraka.

(2) GV i TV propisane ovom Uredbom ne smiju se
tumačiti kao vrijednosti do kojih je dopušteno onečišćivati zrak.

Članak 9.

(1) Prekoračenja gornje i donje granice
procjenjivanja moraju se odrediti na temelju koncentracija onečišćujućih tvari
izmjerenih u prethodnih pet godina, na određenom području ili naseljenom
području, kada postoje dostatni podaci. Granica procjenjivanja je prekoračena
ako je tijekom tih pet godina ukupni zbroj prekoračenja numeričke vrijednosti
koncentracije granice veći od trostrukog broja prekoračenja dozvoljenih za
svaku godinu.

(2) Ako se raspoloživi podaci odnose na
razdoblje kraće od pet godina, mogu se radi utvrđivanja prekoračenja gornje i
donje granice procjenjivanja kombinirati kratkotrajni mjerni nizovi za
razdoblje od jedne godine na lokacijama za koje su vjerojatno tipične najviše
razine onečišćenja, s podacima koji su pribavljeni iz katastara emisija i
modeliranjem.

(3) Razgraničavanje teritorija Države na
područja i njihovo razvrstavanje prema razinama onečišćenosti mora se
provjeriti i potvrditi, te po potrebi izmijeniti najmanje svakih pet godina,
ako na području dođe do promjena koje mogu značajno utjecati na razinu
onečišćenosti zraka tim tvarima.

Članak 10.

(1) Podaci o koncentracijama onečišćujućih tvari
iz članka 2. ove Uredbe javni su i objavljuju se na web stranici Ministarstva
zaštite okoliša, prostornog uređenja i graditeljstva, odnosno u službenom
glasilu ili na web stranici jedinice lokalne i područne (regionalne)
samouprave.

(2) Podaci iz stavka 1. ovoga članka posebice
moraju upozoravati na svako prekoračenje tolerantne vrijednosti prema
propisanom razdoblju praćenja.

(3) Podaci koji su dani na raspolaganje javnosti
moraju biti jasni, razumljivi i dostupni.

Članak 11.

Tablice 1., 2., 3., 4. i 5. s odgovarajućim
sadržajem tiskani su uz ovu Uredbu i njezin su sastavni dio.

Članak 12.

Stupanjem ove Uredbe na snagu prestaje važiti
Uredba o preporučenim i graničnim vrijednostima kakvoće zraka (»Narodne
novine«, br. 101/96 i 2/97), osim u dijelu koji se
odnosi na ozon.

Članak 13.

Ova Uredba objavljuje se u »Narodnim novinama«,
a stupa na snagu 1. siječnja 2006. godine.

Klasa: 351-01/05-01/06

Urbroj: 5030115-05-1

Zagreb, 3. studenoga 2005.

Potpredsjednica Vlade

i ministrica obitelji, branitelja i

međugeneracijske solidarnosti

**Jadranka Kosor, dipl. iur**.,
v. r.

*Tablica 1.*  GRANIČNE I
TOLERANTNE VRIJEDNOSTI KONCENTRACIJA ONEČIŠĆUJUĆIH TVARI U ZRAKU S OBZIROM
NA ZDRAVLJE
LJUDI (1)

|  |  |  |  |  |  |  |
| --- | --- | --- | --- | --- | --- | --- |
| Onečišćujuća tvar | Vrijeme  usrednjavanja | Razina  granične vrijednosti (GV) | Učestalost dozvoljenih prekoračenja | Razina tolerantne vrijednosti (TV) | Brojčana vrijednost razine tolerantne vrijednosti za godinu *N* iz razdoblja 2006. – 2010. (za II. fazu PM10 za godinu N iz razdoblja 2011. – 2015.) | Datum dosezanja granične vrijednosti |
| SO2 | 1 sat | 350 µg m-3 | GV ne smije biti prekoračena više od 24 puta tijekom kalendarske godine | 500 µg m-3 (TV ne smije biti prekoračena više od 24 puta tijekom kalendarske godine) | 500 – 30 (N – 2006) | 31. prosinca 2010. |
| 24 sata | 125 µg m-3 | GV ne smije biti prekoračena više od 3 puta tijekom kalendarske godine) | – | – | – |
| 1 godina | 50 µg m-3 | – | – | – | – |
| NO2 | 1 sat | 200 µg m-3 | GV ne smije biti prekoračena više od 18 puta tijekom kalendarske godine | 300 µg m-3 (TV ne smije biti prekoračena više od 18 puta tijekom kalendarske godine) | 300 – 12,5 (N – 2006) | 31. prosinca 2014. |
| 24 sata | 80 µg m-3 | GV ne smije biti prekoračena više od 7 puta tijekom kalendarske godine | 120 µg m-3 (TV ne smije biti prekoračena više od 7 puta tijekom kalendarske godine) | 120 – 5 (N – 2006) | 31. prosinca 2014. |
| 1 godina | 40 µg m-3 | – | 60 µg m-3 | 60 – 2,5 (N – 2006) | 31. prosinca 2014. |
| Dim | 1 godina | 50 µg m-3 | – | 75 µg m-3 | 75 – 5 (N – 2006) | 31. prosinca 2010. |
| PM10 I. faza | 24 sata | 50 µg m-3 | GV ne smije biti prekoračena više od 35 puta tijekom kalendarske godine | 75 µg m-3 (TV ne smije biti prekoračena više od 35 puta tijekom kalendarske godine) | 75 – 5 (N – 2006) | 31. prosinca 2010. |
| 1 godina | 40 µg m-3 | – | 60 µg m-3 | 60 – 4 (N – 2006) | 31. prosinca 2010. |
| PM10 II. faza(2) | 24 sata | 50 µg m-3 | GV ne smije biti prekoračena više od 7 puta tijekom kalendarske godine) | 50 µg m-3 (TV ne smije biti prekoračena više od 35 puta tijekom kalendarske godine) | – | 31. prosinca 2015. |
| 1 godina | 20 µg m-3 | – | 30 µg m-3 | 30 – 0,5 (N – 2011) | 31. prosinca 2015. |
| PM2,5 | 1 godina | 25 µg m-3 | - | 30 µg m-3 | 30 – 0,5 (N – 2006) | 31. prosinca 2015. |
| Sulfati u PM10 | 24 sata | 30 µg m-3 | GV ne smije biti prekoračena više od 7 puta tijekom kalendarske godine | – | – | – |
| 1 godina | 20 µg m-3 | – | – | – | – |
| Pb u PM10 | 1 godina | 0,5 µg m-3 | – | – | – | – |
| Mn u PM10 | 1 godina | 0,15 µg m-3 | – | – | – | – |
| Cd u PM10 | 1 godina | 5 ng m-3 | – |  | – | – |
| As u PM10 | 1 godina | 6 ng m-3 | – | – | – | – |
| Ni u PM10 | 1 godina | 20 ng m-3 | – | – | – | – |
| Benzo(a)piren | 1 godina | 1 ng m-3 | – | 2 ng m-3 | 2 – 0,143 (N – 2006) | 31. prosinca 2012. |
| Hg | 1 godina | 1 µg m-3 | – | – | – |  |
| H2S | 1 sat | 7 µg m-3 | GV ne smije biti prekoračena više od 7 puta tijekom kalendarske godine | 10 µg m-3 | 10 – 0,6 (N – 2006) | 31. prosinca 2010. |
| 24 sata | 5 µg m-3 | GV ne smije biti prekoračena više od 7 puta tijekom kalendarske godine |  | – | 31. prosinca 2010. |
| 1 godina | 2 µg m-3 | – | – | – | – |
| Merkaptani | 24 sata | 3 µg m-3 | GV ne smije biti prekoračena više od 7 puta tijekom kalendarske godine | – | – | – |
| 1 godina | 1 µg m-3 | – | – | – | – |
| Amonijak | 24 sata | 100 µg m-3 | GV ne smije biti prekoračena više od 7 puta tijekom kalendarske godine | – | – | – |
| 1 godina | 30 µg m-3 | – | – | – | – |
| Metanal (3) | 24 sata | 30 µg m-3 | – | – | – | – |
| Fenoli | 24 sata | 100 µg m-3 | GV ne smije biti prekoračena više od 7 puta tijekom kalendarske godine | – | – | – |
| 1 godina | 50 µg m-3 | – | – | - | – |
| Klorovodik | 24 sata | 200 µg m-3 | GV ne smije biti prekoračena više od 7 puta tijekom kalendarske godine |  |  | – |
| 1 godina | 100 µg m-3 |  | – | – | – |
| Plinoviti fluoridi | 24 sata | 3 µg m-3 | GV ne smije biti prekoračena više od 7 puta tijekom kalendarske godine | – | – | – |
| 1 godina | 1 µg m-3 | – | – | – | – |
| Benzen | 1 godina | 5 µg m-3 | – | 10 µg m-3 | 10 – 1 (N – 2006) | 31. prosinca 2010. |
| CO (4) | maksimalna dnev­na osmosatna srednja vrijednost | 10 mg m-3 | – | 16 mg m-3 | 16 – 1,2 (N – 2006) | 31. prosinca 2010. |

(1)
Obujam mora biti sveden na stanje 101,325 kPa i
293,15 K.

(2)
Indikativne granične vrijednosti koje treba revidirati na temelju budućih
informacija o utjecaju na zdravlje ljudi i okoliš, tehničkoj raspoloživosti i
iskustvu s primjenom graničnih vrijednosti iz prve faze.

(3)
Služi kao prekursor za ozon.

(4)
Maksimalna dnevna osmosatna srednja koncentracija određuje se pomoću osmosatnog
prosjeka, koji se izračunava na temelju jednosatnih podataka koji se ažuriraju
svakih sat vremena. Svaki osmosatni prosjek izračunat na taj način pripisuje se
danu u kojem završava, tj. prvo razdoblje izračuna za
bilo koji dan obuhvaća razdoblje od 17:00 sati prethodnog dana do 01:00 sat tog
dana; posljednje razdoblje izračuna za bilo koji dan čini razdoblje od 16:00
sati do 24:00 sata tog istog dana.

*Tablica 2.*   GRANIČNE
VRIJEDNOSTI KONCENTRACIJA ONEČIŠĆUJUĆIH TVARI U ZRAKU S OBZIROM NA ZAŠTITU
EKOSUSTAVA I  VEGETACIJE

|  |  |  |  |  |
| --- | --- | --- | --- | --- |
| Onečišćujuća tvar | Svrha | Vrijeme usrednjavanja | Razina granične vrijednosti \*\* | Datum dosizanja  granične vrijednosti |
| SO2 | ekosustav | kalendarska godina i zimsko razdoblje\* | 20 µg m-3 | 31. prosinca 2010. |
| NOx | vegetacija | 1 godina | 30 µg m-3 | 31. prosinca 2010. |

\*Zimsko razdoblje je cjelina u trajanju od 1.
listopada do 31. ožujka

\*\*Obujam mora biti sveden na stanje 101,325 kPa i 293,15 K

*Tablica 3.*  GRANICE
PROCJENJIVANJA KONCENTRACIJA ONEČIŠĆUJUĆIH TVARI U ZRAKU S OBZIROM NA ZDRAVLJE
LJUDI

|  |  |  |  |  |  |
| --- | --- | --- | --- | --- | --- |
| Onečišćujuća tvar | Granica  procjenjivanja | Razdoblje  praćenja | Vrijeme  usrednjavanja | Iznos granice  procjenjivanja | Učestalost dozvoljenih prekoračenja |
| SO2 | gornja | kalendarska  godina | 24 sata | 75 µg m-3 (60% GV) | ne smiju biti prekoračene više od 3 puta u bilo kojoj kalendarskoj godini |
| donja | kalendarska  godina | 24 sata | 50 µg m-3 (40% GV) | ne smiju biti prekoračene više od 3 puta u bilo kojoj kalendarskoj godini |
| NO2 | gornja | kalendarska  godina | 1 sat  1 godina | 140 µg m-3 (70% GV)  32 µg m-3 (40% GV) | jednosatne GV ne smiju biti prekoračene više od 18 puta u bilo kojoj kalendarskoj godini |
| donja | kalendarska  godina | 1 sat  1 godina | 100 µg m-3 (50% GV)  26 µg m-3 (65% GV) | jednosatne GV ne smiju biti prekoračene više od 18 puta u bilo kojoj kalendarskoj godini |
| PM10 | gornja | kalendarska godina | 24 sata  1 godina | 30 µg m-3 (60% GV)  14 µg m-3 (70% GV) | 24-satne GV ne smiju biti prekoračene više od 7 puta u bilo kojoj kalendarskoj godini |
| donja | kalendarska godina | 24 sata  1 godina | 20 µg m-3 (40% GV)  10 µg m-3 (50% GV) | 24-satne GV ne smiju biti prekoračene više od 7 puta u bilo kojoj kalendarskoj godini |
| Pb u PM10 | gornja | kalendarska godina | 1 godina | 0,35 µg m-3 (70% GV) | – |
| donja | kalendarska godina | 1 godina | 0,25 µg m-3 (50% GV) | – |
| arsen u PM10 | gornja | kalendarska godina | 1 godina | 3,6 ng m-3 (60% GV) | – |
| donja | kalendarska godina | 1 godina | 2,4 ng m-3 (40% GV) | – |
| nikal u PM10 | gornja | kalendarska godina | 1 godina | 14 ng m-3 (70% GV) |  |
| donja | kalendarska godina | 1 godina | 10 ng m-3 (50% GV) |  |
| benzo(a)piren u PM10 | gornja | kalendarska godina | 1 godina | 0,6 ng m-3 (60% GV) |  |
| donja | kalendarska godina | 1 godina | 0,4 ng m-3 (40% GV) |  |
| kadmij u PM10 | gornja | kalendarska godina | 1 godina | 3 ng m-3 (60% GV) |  |
| donja | kalendarska godina | 1 godina | 2 ng m-3 (40% GV) |  |
| benzen | gornja | kalendarska godina | 1 godina | 3,5 µg m-3 (70% GV) |  |
| donja | kalendarska godina | 1 godina | 2 µg m-3 (40% GV) |  |
| CO | gornja | kalendarskagodina | 1 godina | 7 mg m-3 (70% GV) |  |
| donja | kalendarskagodina | 1 godina | 5 mg m-3 (50% GV) |  |

Gornja i donja granica procjenjivanja za PM10
temelji se na indikativnim graničnim vrijednostima za 1. siječnja 2010. godine.

*Tablica 4.*  GRANICE
PROCJENJIVANJA KONCENTRACIJA ONEČIŠĆUJUĆIH TVARI U ZRAKU S OBZIROM NA ZAŠTITU
EKOSUSTAVA I  VEGETACIJE

|  |  |  |  |  |
| --- | --- | --- | --- | --- |
| Onečišćujuća tvar | Granica procjenjivanja | Razdoblje praćenja | Vrijeme usrednjavanja | Iznos granice procjenjivanja |
| SO2zaštita ekosustava | gornja | zimsko razdoblje | 24 sata | 12 µg m-3 (60 % GV) |
| donja | kalendarska godina | 24 sata | 8 µg m-3 (40 % GV) |
| NOxzaštita vegetacije | gornja | kalendarska godina | 1 godina | 24 µg m-3 (80 % GV) |
| donja | kalendarska godina | 1 godina | 19,5 µg m-3 (65 % GV) |

*Tablica 5.* GRANIČNE VRIJEDNOSTI
RAZINA UKUPNE

                  TALOŽNE TVARI (UTT) I SADRŽAJA METALA U
NJOJ

|  |  |  |  |
| --- | --- | --- | --- |
| Onečišćujuća tvar | Vrijeme  usrednjavanja | Razina granične vrijednosti (GV) | Datum dosezanja granične  vrijednosti |
| UTT | 1 godina | 350 mg m-2 d-1 | 31. prosinca 2010. |
| As | 1 godina | 4 µg m-2 d-1 | 31. prosinca 2010. |
| Pb | 1 godina | 100 µg m-2 d-1 | 31. prosinca 2010. |
| Cd | 1 godina | 2 µg m-2 d-1 | 31. prosinca 2010. |
| Ni | 1 godina | 15 µg m-2 d-1 | 31. prosinca 2010. |
| Hg | 1 godina | 1 µg m-2 d-1 | 31. prosinca 2010. |
| Tl | 1 godina | 2 µg m-2 d-1 | 31. prosinca 2010. |

Uredba, NN 133/2005-2467
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)